พระคัมภีร์เผด็จรามเหียร
เกณฑ์ ไฟ ลม น้ำ แลพระเคราะห์โคจร
ผิวจะดูเกณฑ์ไฟแลลมฝน
อังคารเนาว์เมถุนให้พึงยล
ธนู,กันย์,มีน ดลทั้งสี่เนาว์
ฤดูฝนฝนจะแล้งแห้งรุ่มร้อน
ถ้าพุธ ศุกร์ นั้นจรมาร่วมเข้า
ฝนจะดีมีมาหน้าข้าวเบา
ถ้าพุธเข้าร่วมพฤหัศบดีพลัน
ฝนจะดีมีมาเร่งตกไป
พระศุกร์ไซร์ร่วมพฤหัศบดิ์ไม่เหหัน
ทายว่าฝนจะดีมีมากครัน
ผิวลมนั้นเอาอังคารพยากรณ์

ผิวพระเสาร์จรเข้าสมาสัปต์
หรือร่วมกับอังคารจะสังหรณ์
จะเกิดลมพายุมากในนคร
ให้เดือดร้อนเพราะไฟจักเกิดมี
หนึ่งนับแต่พระเสาร์เนาว์นั้นไป
ครบห้าแลเก้าให้ต้องราษี
มีพระอังคารสถิตย์สถานไฟจักมี
ผิวพระพฤหัศบดิ์อยู่ราษีลมแลไฟ
พระศุกร์เล็งนั้นให้ทายดุจกัน
ให้ดูพระเคราะห์จรนั้นตามวิสัย
แต่เดือน ๑๒ แรมค่ำหนึ่งเป็นต้นไป
ถึงเพ็ญในเดือน ๔ เป็นสำคัญ
พระพุธเดินก่อนพระสุริยศรี
แต่ค่ำหนึ่งเดือน ๔ เริ่มผายผัน
ถึงเดือน ๘ วันเพ็ญกำหนดวัน
พระพุธนั้นเดินหลังอาทิตย์ไป
เดือน ๘ แรมถึงเพ็ญเดือน ๑๒
พระพุธต้องเดินหลังพระสุริไส
ถึงเดือน ๖ ๗ ๘ โคจรไกล
พระศุกร์ไซร์อาทิตย์เข้าร่วมกัน
ถึงเดือน ๙ เดือน ๑๐ เดือน ๑๑
พระศุกร์เสด็จก่อนหน้าพระสุริฉัน
เดือน ๑๒ เดือนอ้าย เดือนยี่พลัน
พระศุกร์นั้นอยู่หลังพระสุริยน
เดือน ๓ เดือน ๔ เดือน ๕ เล่า
พระพุธเข้าแลอาทิตย์เธอเดินหน
ก่อนพระศุกร์ภายหลังจึงจรดล
เป็นปกติตั้งต้นตามธรรมดา…..
พระคัมภีร์เผด็จรามเหียร ท่านอาจารย์จันทรพิมพ์ รวบรวมและเรียบเรียง ไว้เมื่อ 12 มกราคม 2490 เป็นคัมภีร์แต่ดึกดำบรรพ์ กาลไหน ไม่ทราบชัด ใช้สำหรับพยากรณ์ ไฟ ดิน ลม น้ำ ธาตุทั้งสี่ที่หล่อเลี้ยงโลกธาตุ ผู้ที่ศึกษาคัมภีร์นี้ควรมีความรู้เรื่องโหราศาสตร์มาเบื้องต้นก่อน หากมิได้ผ่านการศึกษาโหราศาสตร์เบื้องต้นมาก่อนแล้ว ก็ยากที่จะเข้าใจพระคัมภีร์เผด็จรามเหียร